b'\n_START_ARTICLE_\nArthur Sullivan\n_START_PARAGRAPH_\nSir Arthur Seymour Sullivan (13. toukokuuta 1842 Lontoo \xe2\x80\x93 22. marraskuuta 1900 Lontoo) oli brittil\xc3\xa4inen s\xc3\xa4velt\xc3\xa4j\xc3\xa4, joka tunnetaan parhaiten opereteista, jotka h\xc3\xa4n teki yhdess\xc3\xa4 libretisti William S. Gilbertin kanssa. H\xc3\xa4nen tuotantonsa sis\xc3\xa4lt\xc3\xa4\xc3\xa4 23 oopperaa, 13 orkesteriteosta, 8 kuoroteosta ja oratoriota, kaksi balettia, n\xc3\xa4ytt\xc3\xa4m\xc3\xb6musiikkia, hymnej\xc3\xa4. lauluja ja pianokappaleita._NEWLINE_Sullivan syntyi Lambethissa ja opetteli lapsena soittamaan eri instrumentteja. My\xc3\xb6hemmin h\xc3\xa4n alkoi my\xc3\xb6s s\xc3\xa4velt\xc3\xa4\xc3\xa4 lauluja. Vuonna 1858 Sullivan muutti Leipzigiin, jossa h\xc3\xa4n jatkoi opintojaan ja aloitti orkesterin johtamisen. H\xc3\xa4n palasi Englantiin vuonna 1861. _NEWLINE_Sullivan tutustui William S. Gilbertiin 1870-luvun alussa. Vuonna 1871 tuottaja John Hollingshead tilasi Sullivanin ty\xc3\xb6skentelem\xc3\xa4\xc3\xa4n Gilbertin kanssa Thespis-oopperaa varten. He palasivat yhteen vuonna 1875, luodessaan operetin Trial by Jury ja aloittivat pitk\xc3\xa4n yhteisty\xc3\xb6n. H.M.S. Pinafore (1878) teki parivaljakosta kansainv\xc3\xa4lisen ilmi\xc3\xb6n. Se esitettiin Lontoossa 571 kertaa, mik\xc3\xa4 oli tuohon aikaan valtava m\xc3\xa4\xc3\xa4r\xc3\xa4. Gilbertin ja Sullivanin yhteisty\xc3\xb6 ajautui joksikin aikaa ongelmiin 1890-luvun alussa, alkaen The Gondoliersin (1889) rahoitusta koskevasta kiistasta._NEWLINE_Sullivan ly\xc3\xb6tiin ritariksi vuonna 1883. H\xc3\xa4n kuoli keuhkokuumeeseen marraskuussa 1900.'